Ongeregistreerde en onwettige veemiddels is taboe - Agri Online
Ongeregistreerde en onwettige veemiddels is taboe
Nog 'n aspek van onwettige middels, is dié wat wel onder Wet 36 van 1947 op Misstowwe, Veevoedsel, Landboumiddels en Veemiddels, en Wet 101 vir die Beheer van Medisyne en Verwante Stowwe vir gebruik geregistreer is, maar wat die land onwettig binnekom.
Dit kom daarop neer dat aktiewe bestanddele van middels wat onder Wet 101 geregistreer is, dikwels ingevoer word na SA sonder dat die spesifieke aktiewe bestanddele wel registrasie as 'n kommersiële produk het. Volgens dr Verdoorn word hierdie dieregesondheidsmiddels onwettig ingevoer deur persone wat die wet omseil, en geld daaruit wil maak deur dit aan produsente en voerkrale te verkoop.
Een van die vraagstukke wat dr Verdoorn by die kongres aangespreek het, is of 'n ongeregistreerde produk vir enting teen 'n bepaalde siekte werklik die nodige beskerming daarteen sal bied, en indien 'n dier die siekte wel sou opdoen, of dit daardie siekte sal kan beheer. Die tweede vraag wat gereeld ter sprake kom, is die moontlike nadelige gevolge wat dit kan inhou vir mense wat die vleis of melk van 'n dier wat met onwettige veemiddels behandel was, inneem.